Τα Sifat Fiiller της τουρκικής και η διδασκαλία τους σε ελληνόφωνους ομιλητές
Authors: Γιοκτσέμπαγ Ντουριγιέ 
Published: September 2021

Τα «Sıfat Fiiller» (Ρηματικά Επίθετα) της τουρκικής γλώσσας, τα οποία, κατά την εκμάθησή τους, δυσκολεύουν τους ελληνόφωνους μαθητές της Τουρκικής, αποτελούν το αντικείμενο της παρούσας διδακτορικής διατριβής. Στόχος μας είναι να εντοπίσουμε τις δυσκολίες δόμησης και χρήσης των «Sıfat Fiiller» και να προβούμε σε προτάσεις για την αποτελεσματικότερη διδασκαλία αυτών.Στο πρώτο μέρος της διδακτορικής διατριβής, παρουσιάζονται αναλυτικώς τα «Sıfat Fiiller» όπως περιγράφονται στις παραδοσιακές και σύγχρονες γραμματικές της Τουρκικής, καθώς και σε μελέτες βασισμένες στη Λειτουργική Γλωσσολογία. Εξετάζουμε, συγκεκριμένα, τον τρόπο δόμησης και λειτουργίας των «Sıfat Fiiller», τα επιθήματα τα οποία συμβάλλουν στον σχηματισμό τους και αναλύονται οι λειτουργίες αυτών, καθώς και οι κατηγοριοποιήσεις στις οποίες προβαίνουν οι συγγραφείς των σχετικών μελετών και γραμματικών βάσει των συντακτικών λειτουργιών κάθε επιθήματος. Ακόμη, η δόμηση των «Sıfat Fiiller» εξετάζεται από την οπτική γωνία της λειτουργικής σύνταξης η οποία τα εντάσσει τα στην ομάδα των «παρασυνθεμάτων». Στο δεύτερο μέρος της παρούσας εργασίας παρουσιάζεται η έρευνα στην οποία προβήκαμε προκειμένου να εντοπίσουμε και να αιτιολογήσουμε τις δυσκολίες των ελληνόφωνων κατά την εκμάθηση των «Sıfat Fiiller» της Τουρκικής. Εισαγωγικώς, παρουσιάζεται τόσο η έννοια του «συνθέματος» και του «παρασυνθέματος» της λειτουργικής σύνταξης, στην οποία βασιζόμαστε για την ταξινόμηση και την αξιολόγηση των λανθασμένων δομών και χρήσεων των «Sıfat Fiiller» όσο και η μεθοδολογία της Ανάλυσης Λαθών, στην οποία βασιζόμαστε για την επεξεργασία του corpus μας. Η επεξεργασία διενεργείται σύμφωνα με τα πέντε στάδια της θεωρίας του Corder (1974): 1. Συλλογή του δείγματος, 2. Εντοπισμός των λαθών μέσα στο δείγμα, 3. Ταξινόμηση των λαθών, 4. Αιτιολόγηση των λαθών, 5. Αξιολόγηση των λαθών. Σε κάθε στάδιο επεξεργασίας του corpus παρατίθενται σχετικά παραδείγματα. Ακολουθεί η σχηματική αναπαράσταση της ποσοστιαίας αναλογίας των διαφόρων ειδών λαθών τα οποία εντοπίσθηκαν κατά την ανάλυση του corpus μας. Στο τρίτο μέρος της εργασίας, προβαίνουμε σε αναλυτική περιγραφή του τρόπου παρουσίασης των «Sıfat Fiiller», σε γραμματικές και μεθόδους της διδασκαλίας της Τουρκικής για ελληνόφωνους από την ελληνική βιβλιογραφία, καθώς και σε συγκεκριμένες μεθόδους διδασκαλίας της Τουρκικής ως ξένης γλώσσας, ειλημμένες από την τουρκική βιβλιογραφία. Η ανάλυση αυτή γίνεται με σκοπό να εντοπιστούν οι όποιες ιδιαιτερότητες ή αδυναμίες στον τρόπο διδασκαλίας των «Sıfat Fiiller». Η Ανάλυση Λαθών μας βοηθάει στην ανάδειξη συγκεκριμένων δυσκολιών εκμάθησης, οι οποίες μπορεί να οφείλονται στον τρόπο παρουσίασης και διδασκαλίας. Στόχος μας είναι να συνδυάσουμε τα αποτελέσματα της ανάλυσης λαθών του corpus μας με τα αποτελέσματα της περιγραφικής ανάλυσης του τρόπου παρουσίασης των «Sıfat Fiiller» τόσο σε γραμματικές και σχετικές μελέτες όσο και στις μεθόδους διδασκαλίας της Τουρκικής ως ξένης γλώσσας, ώστε να προβούμε σε προτάσεις για έναν αποτελεσματικότερο τρόπο διδασκαλίας των «Sıfat Fiiller», προτάσεις, οι οποίες ευελπιστούμε να ενισχύσουν τη διδακτική πρακτική προς όφελος των ελληνόφωνων εκπαιδευόμενων.